Nærri 3.700 létust úr Covid-19 á Indlandi í gær og hafa aldrei verið fleiri. Sjúkrahús um allt land eru full og súerefnisbirgðir litlar sem engar. Ástandið er einnig slæmt víða í Suður-Ameríku og í fleiri ríkjum Asíu.
Nánast hvern einasta dag eru vafasöm met slegin á Indlandi. Ríflega 392 þúsund greindust smituð í gær, örlítið færri en í fyrradag þegar fleiri en 400 þúsund greindust og nálgast staðfest smit 20 milljónir í þessu næst fjölmennasta ríki heims. Enn virðist önnur bylgja faraldursins geisa stjórnlaust og í stórborgum eins og Nýju Delí hleypur fólk örvæntingafullt á milli sjúkrahúsa í leit að plássi fyrir fárveika ástvini sína. Tugir hafa látist eftir að sjúkrahús urðu uppskroppa með súrefni. Í gær var ákveðið leyfa öllum eldri en átján ára að mæta í bólusetningu, en framboð á bóluefni of lítið í flestum ríkjum landsins. Aðeins rétt rúm níu prósent Indverja hafa fengið að minnsta kosti eina sprautu af bóluefni og af þeim eru tvö prósent fullbólusett. Indverjar hafa notað tvö bóluefni, Astrazeneca og indverska bóluefnið covaxin. Nýlega var rússneska bóluefnið Spútnik fimm samþykkt þar í landi og komu fyrstu skammtarnir í dag, 150 þúsund.
Ástandið á faraldrinum er slæmt víðar um heim. Á heimsvísu hefur smitum fjölgað í níu vikur samfleytt og skráðum dauðsföllum í sex vikur. Í heilt ár hefur Alþjóðaheilbrigðiðsstofnunin ítrekað bent á að allur heimurinn sé í þessu saman, enginn sé öruggur fyrr en allir eru öruggir. Í Íran var einnig skráður mesti fjöldi dauðsfalla á einum degi í gær og Tyrkir hafa gripið til harðra sóttvarnaraðgerða vegna fjölda smita þar. Þá er staðan slæm í mörgum ríkjum Suður-Ameríku. Í Brasilíu deyja enn flestir úr sjúkdómnum á hverja milljón íbúa. Önnur bylgja faraldursins herjar á Argentínu og nálgast staðfest smit þar þrjár milljónir.
Nærri 3.700 létust úr COVID-19 á Indlandi í gær, fleiri en nokkru sinni áður. Ástandið á faraldrinum er einnig slæmt í fleiri ríkjum Asíu og víða í Suður-Ameríku.